Samfunnsfag for tospråklige lærere 

30 studiepoeng

Godkjent av dekan 19. august 2005 på fullmakt fra Avdelingsstyret.

Innledning

Samfunnsfag for tospråklige lærere inngår som ett av to valgfrie skolefag i bachelorstudiet Faglærerutdanning for tospråklige lærere. Faget tar sikte på å utvikle kunnskaper om det norske samfunnet og forståelse for utviklingslinjer og relasjoner i så vel norske som internasjonale forhold. Det skal også bidra til å utvikle holdninger og initiere handlinger som i dagens samfunn er nødvendige for å ivareta menneskenes sentrale behov, interesser og rettigheter. Studiet legger stor vekt på de fagdidaktiske utfordringene studentene vil møte i grunnskolen, både gjennom fagdidaktiske problemstillinger knyttet til ulike emner, gjennom sammenhengene mellom formål, innhold, arbeidsmåter og vurderingsordning i selve studiet og gjennom praksis i grunnskolen. 

Samfunnsfag i grunnopplæring og lærerutdanning omfatter geografi, historie og samfunnskunnskap. Det er en viktig utfordring for samfunnsfag både i lærerutdanningen og i grunnskolen å legge til rette for læringsprosesser som gjør studenter og elever i stand til selv å tilegne seg og formidle samfunnsfaglig forståelse på en kritisk og skapende måte. Reflektert, kritisk og begrunnet holdningsdannelse er derfor en viktig utfordring for samfunnsfag ved siden av kunnskaps- og ferdighetskravene. 

Mål
Studentene skal

· skaffe seg oversikt over og nærmere innsikt i utvalgte geografiske områder, historiske perioder og aktuelle samfunnsområder og samtidig utvikle kunnskaper, ferdigheter og forståelse knyttet til tverrfaglig temaarbeid og prosjekter innen samfunnsfag og i forhold til andre fag

· utvikle en lærerrolle i samfunnsfag der kunnskaper, forståelse, ferdigheter, engasjement og holdninger inngår i en helhet og der undervisning og annen tilrettelegging for læring bygger på prinsippet om tilpasset opplæring og tverrkulturell forståelse 

Innhold
Hovedemner

Historie med vekt på Norge, Vest-Europa og Latin-Amerika

· Historiefagets historie og historiedidaktikk

· Kildekritikk og kildebruk i forskning og undervisning

· Norsk historie: tida fram til reformasjonen og ca.1800-2000
· Internasjonal historie: De store oppdagelsene med vekt på det amerikanske kontinentet og utviklingen i Latin-Amerika. Industrisamfunnets utvikling og europeisk imperialisme, med vekt på  perioden ca. 1850-1970. Vesteuropeisk integrasjon i perioden 1950-2000

Geografi med vekt på Norge, Vest-Europa og Latin-Amerika

· Generell innføring i geografi 

· Norge og Vest-Europa, med særlig vekt på sammenhengene mellom natur, næring, befolkningsutvikling og miljø 

· Latin-Amerika med særlig vekt på naturressurser, urbefolkning, oppdagelser, erobringer, avkolonisering og aktuelle miljøutfordringer

· Fagdidaktiske utfordringer generelt – og særlig tilknyttet punktene ovenfor

Samfunnskunnskap med vekt på det norske politiske systemet og internasjonal politikk

· Samfunnsdannelse og samfunnsutvikling generelt

· Aktører, produksjon, interesser, sosialisering og maktforhold i forskjellige samfunn

· Politiske systemer – med særlig vekt på det norske politiske systemet fra 1814 til i dag

· Aktuelle utdanningspolitiske emner fra utdanningspolitikk
· Den flerkulturelle skolen og særlige utfordringer for samfunnsfaget

· Fagdidaktiske utfordringer i samfunnskunnskap – med særlig tilknytning til punktene ovenfor 

Arbeid med samfunnsfag i skolen

· Planlegging, gjennomføring og vurdering av tverrfaglige temaer og prosjekter der ett eller flere av samfunnsfagene er regifag
· Fagdidaktiske utfordringer knyttet til flerfaglig og tverrfaglig arbeid med
Selvvalgt emne

Studentene velger et fordypningsemne fra et geografisk område utenfor Norge.  Det skal i løpet av året skrives en individuell oppgave på 6-8000 ord. Oppgaven har et omfang på 10 studiepoeng. Tema for oppgaven skal være innenfor det selvvalgte emnet, med en problemstilling som tar opp både faglige og fagdidaktiske spørsmål knyttet til temaet. Problemstilling(er) skal godkjennes av faglærer. Studentene melder selv behov for veiledning, men en innledende veiledningssamtale er obligatorisk.  Oppgaven skal innleveres senest 1. april 2006.

Den individuelle oppgaven sensureres internt.

Vurderingen av oppgaven inngår i den avsluttende vurderingen og teller halvparten ved fastsettelsen av den endelige karakteren. 

Organisering og arbeidsmåter
Organisering
Samfunnsfag for tospråklige lærere tilrettelegges etter en fleksibel modell med obligatoriske studiesamlinger, nettstøttet undervisning og veiledning. Det vil bli gitt tilbud om undervisning på Høgskolen i Oslo for studenter som foretrekker det framfor utstrakt bruk av nettet. 
Arbeidsmåter

Gjennom studiet vil studentene møte varierte arbeidsformer. Studentene må være aktive muntlig, både gjennom ulike framlegg, gjennom debatt og diskusjon og til eksamen. 
Digital kompetanse

Både i studentenes studiearbeid og i deres framtidige arbeid er digitale ressurser en stadig viktigere støtte. I arbeid med samfunnsfag er dette spesielt tydelig på grunn av de enorme informasjonsmengdene som er tilgjengelige på internett og andre nettbaserte informasjonskilder. Læringsressurser og kommunikasjonssystemer blir i sterkt økende tempo digitalisert, og digital kompetanse er både nyttig og nødvendig for lærerstudentene. For å utvikle den digitale kompetansen bruker Samfunnsfag for tospråklige lærere både eget nettsted aktivt og læringsmiljøsystemet til kommunikasjon og publisering.  Studieprøven i høstsemesteret er basert på IKT, og i forbindelse med studentenes skolepraksis utprøves digitale ressurser.

Tilpasset opplæring 

Tilpasset opplæring betyr at alle elever har krav på undervisning tilpasset egne anlegg og forutsetninger. Dette forutsetter varierte læringsaktiviteter, differensierte arbeidsoppgaver og arbeidsmåter der elevene er aktive, selv stiller spørsmål og søker kunnskap og veiledning fra mange kilder. Gjennom Samfunnsfag for tospråklige lærere tar vi sikte på å bygge opp studentenes kompetanse både til selv å anvende slike læringsaktiviteter og til å organisere undervisning med disse arbeidsformene. 

Det flerkulturelle perspektiv
Studentene på samfunnsfag for tospråklige lærere har flerkulturell bakgrunn. Dette gir en unik mulighet for å arbeid med problemstillinger knyttet til det flerkulturelle og skolens bidrag til å utvikle toleranse, likeverd og flerkulturelt samarbeid. En forutsetning for en allsidig språkutvikling hos elever med andre morsmål er at de får så bred kontakt med ulike sider av samfunnet som mulig. Også på dette området bidrar Samfunnsfag for tospråklige lærere ved å gi studentene kompetanse i å organisere elevaktiviteter på ulike læringsarenaer.

Likestilling

Den faglige organiseringen av Samfunnsfag for tospråklige lærere vil legge vekt på å bruke varierte arbeidsmåter som grunnlag for aktivitetsbasert opplæring som bygger på gjenkjennelse, interesser og erfaringsbakgrunn hos både jenter og gutter. Samfunnsfag for tospråklige lærere vil gi anledninger til didaktiske vurderinger av kjønnsperspektivet i fag og arbeidsmetoder. 

Praksis

For generelle opplysninger om praksis, se egen plan for praksisopplæringen. I Samfunnsfag for tospråklige lærere er det også knyttet spesielle krav til den veiledede praksisperioden:

· Studentene skal utvikle sin metodekompetanse ved å gjennomføre en storyline eller et prosjektarbeid

· Studentene skal utvikle sin digitale kompetanse gjennom arbeid med elever og IKT. 

· Obligatorisk veiledningsløp og undervisning i perioden Forberedelse til praksis. 

· Det skal utarbeides en praksisrapport på bakgrunn av disse tre kravene. Nærmere kriterier for rapporten finnes på nettsidene under Praksis.
Studietur

Som en integrert del av hovedemnet Norsk historie arrangeres en obligatorisk studietur, med tilhørende arbeidskrav, til Maihaugen på Lillehammer. Studieturen bekostes i sin helhet av studenten. Tidspunkt, kostnad etc. finnes på nettsidene under Studietur. 
Dersom en student ikke kan delta på studieturen, må det leveres begrunnet søknad for fritak. Dersom søknaden innvilges, blir studenten pålagt alternative arbeidskrav.  Det utarbeides en individuell avtale i hvert enkelt tilfelle.

Vurdering
Generelt

Vurderings- og veiledningsordningen skal tjene de verdier, formål, emner og arbeidsformer som er sentrale i samfunnsfag. Dette gjelder også studentenes deltakelse i emneutvalg. Hovedformålet med vurdering og veiledning er å forbedre den faglige utviklingen hos den enkelte student og bidra til et tryggere og mer utfordrende læringsmiljø. Vurdering og veiledning skal skje fortløpende gjennom hele året. Etter hvert emne og hvert halvår skal studenter og faglærere oppsummere og evaluere undervisningen og andre læringsaktiviteter. Alle skriftlige arbeider skal følges opp av faglærere med veiledning og muntlig og/eller skriftlig vurdering. Vurderingen skal omfatte både prosesser og produkter og vekselvirkningene mellom dem. Følgende hovedformer for vurdering skal stå sentralt:

· studentenes vurdering av eget og hverandres arbeid

· studentenes evaluering av faglæreres arbeid, f. eks. undervisning og veiledning

· student- og lærervurdering av felles arbeid; f. eks. forholdet planlegging - gjennomføring, gradene og formene for deltakerstyring, forholdet teori - praksis, sammenhengene mellom fagplanens formål og studiets innhold, arbeidsmåter og vurderingsordning 

· faglærers vurdering av studentenes individuelle semesteroppgave 

· faglærers og sensors avsluttende vurdering av studentene 

Arbeidskrav

Retten til å gå opp til eksamen forutsetter godkjente arbeidskrav. Arbeidskrav som ikke er levert/utført innen fastsatt frist, blir ikke godkjent, og studenten mister retten til å gå opp til eksamen. Studentene er selv ansvarlige for å holde seg informert om de gjeldende frister. Ved sykdom eller lignende må studenten, innen fristen for innlevering/utføring av arbeidskravet, avtale med faglærer om utsatt frist. Arbeidskrav som er levert/utført innen fristen, men som ikke har blitt godkjent, leveres på nytt til ny frist. Når arbeidskrav som er levert/utført innen fristen ikke blir godkjent, har studenten rett til minst en og maksimum to nye innleveringer/utførelser. Studenter som har mistet retten til å gå opp til eksamen på grunn av ikke godkjent arbeidskrav, må selv kontakte faglærer for avtale om ny innlevering/utføring av arbeidskravet i neste semester/studieår.

	Hovedemne
	Arbeidskrav



	
	

	Norsk historie
	IKT-oppdrag

Deltakelse og nettside studietur

Reisebrev

	
	

	Vest-Europa
	Skriftlig debattinnlegg om europeisk integrasjon, 2-4 sider

	Latin-Amerika
	Skissere en storyline

	Forberedelse til Arbeid med samfunnsfag i skolen i praksis
	Obligatoriske forelesninger

Obligatorisk veiledningsrunder knyttet til praksisskolens temaer


Oversikter over kriterier, tidsfrister, IKT-krav, publisering etc. blir utarbeidet i et samarbeid mellom faglærerne og studentene og blir publisert på nettsiden.
Eksamen

Vurdering i høstsemesteret

For å oppnå 10 studiepoeng i Samfunnsfag for tospråklige lærere må følgende krav være oppfylt:
· Godkjent alle arbeidskrav i forbindelse med hovedemnene i høstsemesteret. Se oversikt over arbeidskrav.
Studieprøve (10 studiepoeng) – det norske politiske systemet
Studieprøven består av følgende deler:

· Deltakelse i prosjektarbeidets ulike faser, nærmere spesifisert i semesterplanen

· Godkjente spørsmålsstilling(er) for prosjektet

· Gruppepresentasjon av prosjektarbeidet 
· Individuell skriftlig rapport om prosjektet

Gruppepresentasjon av prosjektarbeidet 

· Klar og ryddig IKT-basert presentasjon av spørsmålsstillingen(e) gruppa har arbeidet med. Metoder og kilder gruppa har benyttet.

· Svar på spørsmålsstillingen(e).

· Gjennomføre et aktivitetsbasert undervisningsopplegg knyttet til det faglige temaet i prosjektet. 

· Alle i gruppa skal delta aktivt i presentasjonen og undervisningen. 

· Samlet tid til presentasjon og undervisning er 45 minutter.

Individuell skriftlig rapport om prosjektet
Hver student på gruppa skal utarbeide en skriftlig individuell rapport om prosjektarbeidet på inntil 2000 ord. Det knyttes IKT-krav til rapporten. Nærmere kriterier finnes på nettsidene under Vurdering.  Rapporten skal inneholde en selvstendig og begrunnet redegjørelse for og vurdering av studentens eget læringsutbytte av prosjektarbeidet, spesielt når det gjelder følgende punkter:

· Utvikling av egen digital kompetanse og tanker om framtidig bruk i skolen

· Utvikling av prosjektarbeidskompetanse og tanker om framtidig bruk i skolen

· Utvikling av egen kompetanse når det gjelder miljøundervisning, med henvisning til og med konkrete eksempler på samfunnsfaglig stoff fra prosjektet som har bidratt til dette

Karakteruttrykk på studieprøven
Det benyttes karakteruttrykket bestått/ikke bestått på denne delen av eksamen. Alle deler av studieprøven må vurderes til bestått for å oppnå 10 studiepoeng i Samfunnsfag 1. Nærmere retningslinjer og frister for studieprøvene avtales med studentene ved studiestart og publiseres på nettsidene under Eksamen.
Vurdering i vårsemesteret

For å kunne gå opp til eksamen i vårsemesteret må de 10 studiepoengene fra høstsemesteret være bestått, og studenten må ha fått godkjent arbeidskravene i vårsemesteret, samt ha fått godkjent arbeidskravet deltakelse på studietur. Se oversikt over arbeidskrav.

De avsluttende 20 studiepoengene i Samfunnsfag for tospråklige lærere består av to eksamener som teller likt:

1. Individuell semesteroppgave (10 studiepoeng)
2. Individuell skriftlig eksamen med muntlig eksamensdel (10 studiepoeng)
Individuell semesteroppgave

Det skal i løpet av året skrives en individuell oppgave på 6-8000 ord. Oppgaven har et omfang på 10 studiepoeng. Tema for oppgaven er selvvalgt, med en problemstilling som tar opp både faglige og fagdidaktiske spørsmål knyttet til temaet. Vurderingen av oppgaven inngår i den avsluttende vurderingen og teller halvparten ved fastsettelsen av den endelige karakteren. 

Det gis bokstavkarakterer med A  som beste og E som dårligste karakter på bestått eksamen. Karakteren F brukes ved ikke bestått eksamen. 

Ved stryk eller gyldig grunn til ikke å ha levert oppgaven til fastsatt tid får studenten ny frist for innlevering.

Individuell skriftlig eksamen med muntlig eksamensdel

Avsluttende eksamen består av en individuell skriftlig disposisjonsoppgave (4 timer) som skal begrunnes, kommenteres og utdypes i en muntlig eksamensdel med sensor til stede. Eksamen har et omfang på 10 studiepoeng. Studentene velger oppgave ut fra to oppgitte alternativer. Alternativene for den enkelte student inneholder emner og fagdidaktiske utfordringer som er hentet fra andre deler av pensum enn de delene som studenten har dekket gjennom tidligere innlevert skriftlig prosjektoppgave i gruppe og individuell semesteroppgave. Eksamen arrangeres som en ’åpen notat’-eksamen der studentene, ved siden av L97, kan ta med inntil 50 paginerte sider egenproduserte notater fra forelesninger, seminarer, kollokvier, ekskursjoner og litteraturlesning. Nærmere retningslinjer for notater blir gitt ved studiestart.

Det benyttes ekstern sensor på alle eller et uttrekk av eksamenene.

Det gis bokstavkarakterer med A  som  beste og E som dårligste karakter på bestått eksamen. Karakteren F brukes ved ikke bestått eksamen. 

Vurderingskriterier for Samfunnsfag for tospråklige lærere 
	Symbol
	Betegnelse
	Kvalitativ beskrivelse for individuell semesteroppgave og individuell skriftlig eksamen med muntlig eksamensdel

	A
	Fremragende
	Har svært solide kunnskaper og særdeles god evne til å orientere seg innenfor kunnskapsfeltet. Viser god analytisk evne og kan bruke informasjon på en kreativ og kritisk måte. Viser høyt refleksjonsnivå i forhold til læringsmål, fagets egenart og lærerens rolle i forhold til barn og unges læring og utvikling. 

Svært god evne til å redegjøre muntlig for faglig stoff, oppfatte problemstillinger og til presis begrunnelse for løsningsforslag.

	B
	Meget god
	Har meget gode kunnskaper og meget god evne til å orientere seg innenfor kunnskapsfeltet.  Kan vurdere informasjon kritisk og viser en meget god evne til refleksjon over læringsmål, fagets egenart og lærerens rolle i forhold til barn og unges læring og utvikling. Meget god evne til å redegjøre muntlig for faglig stoff, oppfatte problemstillinger og til presis begrunnelse for løsningsforslag. 

	C
	God
	Har gode kunnskaper og god evne til å orientere seg innenfor kunnskapsfeltet.  Kjenner til ulike informasjonskilder og viser god evne til refleksjon over læringsmål, fagets egenart og lærerens rolle i forhold til barn og unges læring og utvikling. God evne til å redegjøre muntlig for faglig stoff, oppfatte problemstillinger og til å begrunne løsningsforslag.

	D
	Nokså god
	Har begrensete kunnskaper, men kjennskap til kunnskapsfeltet og viser noe evne til selvstendig anvendelse av kunnskapen. Viser noe evne til refleksjon over læringsmål, fagets egenart og lærerens rolle i forhold til barn og unges læring og utvikling. Viser evne til å redegjøre muntlig for faglig stoff, oppfatte problemstillinger og til å begrunne løsningsforslag.

	E
	Tilstrekkelig
	Tilfredsstiller minimumskravene til kunnskaper, men anvender kunnskapen på en uselvstendig måte. Lavt refleksjonsnivå i forhold til læringsmål, fagets egenart og lærerens rolle i forhold til barn og unges læring og utvikling. Viser noe evne til å redegjøre muntlig for faglig stoff, oppfatte problemstillinger og til å begrunne løsningsforslag.

	F
	Ikke bestått
	Har utilstrekkelige kunnskaper og viser utilstrekkelig kjennskap til læringsmål, fagets egenart og lærerens rolle i forhold til barn og unges læring og utvikling. Klarer i utilstrekkelig grad å redegjøre muntlig for faglig stoff, oppfatter ikke problemstillinger og klarer ikke å begrunne løsningsforslag.


	Betegnelse
	Kvalitativ beskrivelse for studieprøven

	Bestått
	I alle delene av studieprøven har studenten demonstrert et kunnskaps- og ferdighetsnivå som tilfredsstiller det som kreves for å kunne arbeide med naturfag og samfunnsfag i skolen. Studenten framviser tilfredsstillende forståelse av fagstoffet og bruk av digitale læringsressurser, evne til muntlig og skriftlig framstilling, evne til praktiske ferdigheter og til didaktisk refleksjon.

	Ikke bestått
	Studenten tilfredsstiller ikke minimumskravene til et eller flere av delene av studieprøven og demonstrerer ikke et kunnskaps- og ferdighetsnivå som tilfredsstiller det som kreves for å kunne arbeide med samfunnsfag i skolen. Studenten fremviser ikke en tilfredsstillende evne til didaktisk refleksjon og forståelse av fagstoffet.


Ny/utsatt eksamen

Ved stryk eller gyldig forfall til eksamen kan studenten gå opp til ny/utsatt prøve i neste semester. Prøven arrangeres som ved ordinær eksamen. Studenten er selv ansvarlig for å melde seg opp innen fristen.

Skikkethetsvurdering

Studentenes arbeid og innsats i faget blir vurdert i henhold til skikkethet.

”Skikkethetsvurderingen skal inngå som en helhetsvurdering av studentenes faglige, pedagogiske og personlige forutsetninger for å kunne fungere som lærer.” (jf. forskrift om skikkethetsvurdering i lærerutdanningene, UFD 1999).

Pensum
Selvalgt litteratur i forbindelse med fordypningsoppgave, 500 s
Birkenes, Jon, 1997:  
Vår felles fortid. Norsk historie før 1850. Gyldendal Undervisning (180 s)

Claes, D.H. og Førland T.E., 2004: 



Europeisk integrasjon, Gyldendal Akademisk
Digernes et.al., 2003:  




Historie.vgs – Verden og Norge etter 1850.  Gyldendal 
Undervisning (550 s)                                                                          
Dokken, Johansen og Øverjordet, 2004: 

Geografi. Cappelen (270 s)
Eriksen, Thomas Hylland og T.A. Sørheim, 2003: 

Kulturforskjeller i praksis. Perspektiver på det flerkulturelle Norge (kap. 1-7, 9-11 og 17, og Tillegg/Basisinformasjon). AdNotam Gyldendal. (150 s)
Eriksen, Tore Linné, 2005: 

Globalhistoriske hovedlinjer. Fra de første mennesker til imperialismens

tidsalder. HiO (175 s)

Fagenheten for naturfag og samfunnsfag: (red.), 2004: 
Kompendium Industrisamfunnet –samfunnsutvikling
Fagenheten for naturfag og samfunnsfag: (red.), 2005: 
Kompendium storyline 

Koritzinsky, T., 2005: 
Tema- og prosjektarbeid i grunnskolen. Teori og praksis. 3. utg. Gyldendal akademisk. Kap. 1, 2 og 4. (130 s)

Koritzinsky, Theo, 2002: 
Samfunnskunnskap - fagdidaktisk innføring. Kap. 1, 2 og 4. Universitetsforlaget (130 s)  
Lund, Erik, 2003: 

Historiedidaktikk for klasserommet, Del II. Universitetsforlaget (110 s)
Mikkelsen og Sætre (red.), 2005: 
Geografididaktikk for klasserommet.  Kap. 1, 5 og 10 Høyskoleforlaget (55 s)
Ryssevik, Jostein, 2002: 





I samfunnet 3. Norsk politikk. Aschehoug. (250 s)

Det tas forbehold om endring/revidering i pensumlitteraturen. Dette vil bli gjort i samråd med studentene, og under forutsetning av at studieleder vil godkjenne disse endringene.
